google/wiki40b huggingface dataset:
מכללת BPM

מכללת BPM היא מוסד לימוד למקצועות המוזיקה, הסאונד וההפקה המוזיקלית אשר ממוקם בתל אביב. בשנת הלימודים תשע"ח למדו במוסד כ-1,000 תלמידים.

היסטוריה

BPM הוקמה בשנת 2003 בחיפה על ידי יריב עציון ועידן חנה כמוסד לימודי למקצועות ההפקה המוזיקלית והתקלוט. בשנת 2006, בעקבות השבתת מתקן הלימודים עקב אירועי מלחמת לבנון השנייה, עבר מתקן המכללה לתל אביב, שם הפך לקמפוס המרכזי של המכללה. בשנת 2019, BPM פתחה שלוחה חדשה של המכללה בחיפה.
בשנת 2008 המכללה הוכרה כמוסד מוסמך רשמית להכשרה על תוכנת ההפקה קיובייס, על ידי יצרנית התוכנה סטיינברג. בשנת 2010 המכללה קיבלה הסמכה דומה לתוכנת ההפקה לייב, על ידי יצרנית התוכנה אייבלטון, ב-2011 לתוכנת Logic Pro על ידי חברת אפל וב-2017 על ידי החברות היצרניות פיוניר, לתוכנת רקורדבוקס, ואימג'-ליין, לתוכנת FL Studio. מכללת BPM היא המוסד הראשון והיחיד בישראל עם ההסמכות הרשמיות הללו.

לימודים

המכללה היא מוסד מוסמך רשמית על ידי החברות Ableton, Steinberg, Image-Line ו-Pioneer DJ להכשרה על תוכנות המוזיקה הרלוונטיות (Live, Cubase, Fruity Loops ו-Rekordbox DJ ע"פ הסדר). המכללה מוגדרת כמכללה מקצועית ואינה מוסמכת להעניק תואר אקדמי.
מסלולי הלימוד המרכזיים במכללה הם הקורס המקיף ללימודי סאונד והפקה, הקורס להפקה ויצירה במוזיקה אלקטרונית, הקורס לזמרים-יוצרים והקורס להפקה באולפן ביתי. מלבד המסלולים המקיפים קיימים מסלולי לימוד קצרים יותר בתחומים שונים הקשורים לתעשיית המוזיקה, בעיקר בתחום מקצועות הסאונד והשימוש בתוכנות ליצירת מוזיקה אך גם בתאוריה מוזיקלית, כתיבת שירים, DJ והיכרות עם תעשיית המוזיקה. בחלק מהתחומים קיימים קורסים ייעודיים לנוער.
אורכי הקורסים והמסלולים במכללה נעים על הטווח של בין שלושה חודשים של מפגשים חד-שבועיים באורך שלוש עד ארבע שעות למפגש (כדוגמת קורסי התוכנה השונים), דרך קורסי נוער בפורמט "מרתון" של 7 מפגשים באורך 3 שעות אשר מתפרסים לאורך כשבוע וחצי, ועד מסלולי הליבה המורחבים שמגיעים לאורך של שנה וחצי עד שנתיים בפורמט של שניים עד שלושה מפגשים שבועיים של כ-6 שעות לימוד (כדוגמת מסלול BSP המקיף להפקה מוזיקלית).
צוות מורי המכללה כולל את: יריב עציון, גיא בן-צבי, דויד פרץ, יחזקאל רז, חגי דוידוף, שי רביב, אייל גולדמן, יוסי סאסי, עדי אולמנסקי, אופיר ונדר, יוסי פיין, גל פדה, דניאל רווה, ברוך בן-יצחק, עמית מגן, ג'ורדן שולץ, עומר סנש, שקל ועוד. בעבר לימדו במכללה קורין אלאל, חיים לרוז, יורם וזאן, שרון מולדאבי, דנה ברגר, קוואמי (אייל פרידמן), יואב קוטנר.
חלק מהשיעורים המועברים במכללה משודרים בדף הפייסבוק של המכללה, לצד ביצועים חיים של תלמידים. מדי שבועיים מתארח במכללה אמן או בעל תפקיד מרכזי בתעשיית המוזיקה, בפורמט של סדנת אמן הפתוחה לקהל הרחב. בין המשתתפים: אינפקטד מאשרום, אסף אמדורסקי, ערן צור ועוד.

פרויקטים

המכללה מקיימת פרויקטים מוזיקליים שונים בעזרת התלמידים וצוות המכללה, לעיתים בשיתוף גופי מדיה אחרים. בין השאר מקיימת המכללה פרויקטים בהם מוקלטים ביצועים חיים של אמנים ישראלים ואת פרויקט ״תהודת גמר״ בו מפיקים התלמידים קטע מוזיקלי של אמן פעיל בישראל. המכללה משתתפת מתל אביב גם בפרויקט BalconyTV הבינלאומי, בו מצולמים קליפים וביצועים חיים של אמני אינדי מקומיים על גגות ומרפסות, בהפקה, עריכת סאונד ולעיתים אף ביצוע של בוגרים וסטודנטים של המכללה.
קמפוס הלימודים של המכללה מארח גם את אולפני רדיו הקצה, והמכללה משתפת איתו פעולה בשידור הופעות חיות של אמנים ישראלים.
בנוסף מקיימת המכללה מדי שנה תחרות יצירת רמיקסים לשיר נבחר ותחרות לזמרים-יוצרים, שתיהן פתוחות לקהל הרחב.
מוסיה ארד

מוסיה ארד (נולדה בשנת 1945) היא משפטנית ישראלית. ארד כיהנה כנשיאת בית המשפט המחוזי בירושלים משנת 2005 ועד פרישתה ב-2012.

ביוגרפיה

נולדה בישראל לשופט אליהו מני ולצפורה גמזו, אחותו של ד"ר חיים גמזו. למדה בגימנסיה העברית בירושלים. בשנות ה-60 למדה משפטים באוניברסיטה העברית בירושלים, ולאחר מכן הוסמכה כעורכת דין. בשנת 1970 החלה לעבוד במשרד המשפטים בתפקידים שונים, בין השאר הייתה עוזרת בכירה ליועצים המשפטיים מאיר שמגר ואהרן ברק. בסוף שנות ה-70 החלה לעבוד בפרקליטות המדינה והתמנתה כעוזרת בכירה לפרקליט המדינה גבריאל בך.
בשנת 1982 מונתה לשופטת בית משפט השלום בירושלים, וב-1990 מונתה לשופטת של בית המשפט המחוזי בירושלים. בשנת 2001 מונתה לסגן נשיא של בית המשפט המחוזי בירושלים, וכעבור ארבע שנים, ביולי 2005, מונתה לנשיאתו. 
נשואה לפרופ' אילן ארד, מנהל מחלקת ילודים ופגים בבית החולים הדסה הר הצופים בירושלים. למוסיה ולאילן ארד שלושה בנים, והם מתגוררים בשכונת רמות בירושלים.

משפטים בולטים

בשנת 1999 ישבה ארד בהרכב שהרשיע את אריה דרעי בקבלת שוחד. 
בשנת 2002 פרסמה פסק דין תקדימי שבו הורתה למדינה לשחרר 35 סינים שנכלאו והוצאו נגדם צווי גירוש, ודרשה לעשות מאמץ למצוא להם מקומות עבודה ולאפשר להם לעבוד בישראל לפחות למספר חודשים. 
בשנת 2007 ישבה בהרכב בית הדין למשמעת של שופטים שדן בעניינה של שופטת בית המשפט לעניינים מקומיים בחיפה הילה כהן, שהואשמה שערכה פרוטוקולים של דיונים שכלל לא התקיימו. ארד הייתה בדעת מיעוט וסברה שעל כהן לסיים את תפקידה כשופטת. 
באותה שנה עלה שמה של ארד לכותרות לאחר שהתערבה בשחרורה של עובדת זרה מן הפיליפינים שטיפלה בעבר בהוריה ונעצרה בידי משטרת ההגירה. במשטרה טענו שארד ניצלה את מעמדה כדי להגן על העובדת ואף הטיחה בנציג משטרת ההגירה דברים שאינם הולמים את תפקידה. ארד טענה כי מילאה את חובתה להגן על החלש והכחישה את הטענה על התבטאויות שאינן הולמות.
אלה טרסובה

חייה

אלה טרסובה נולדה בשנת  בקייב למשפחת פרופסור באוניברסיטת קייב. בשנת 1914 המשפחה עברה למוסקבה. אלה התחילה ללמוד משחק במוסד שבשנת 1916 התפתח ל"סטודיו ה-2 של התיאטרון האמנותי". כבר באות ה שנה אלה טרסובה החלה לשחק על במת התיאטרון האמנותי של מוסקבה. במהלך מלחמת האזרחים ברוסיה היה השתתפה בססב הופעות ביחד עם חלק משחקני התיאטרון כולל הופעות באירופה ובארצות הברית. בשנת 1925 היא חזרה למוסקבה והתקבלה לתיאטרון מחדש. תחילה היא גילמה בתפקידים זוטרים אך בשנת 1933 הייתה לה הצלחה גדולה במחזה על פי אלכסנדר אוסטרובסקי ועם הזמן היא גדלה לשחקנים הראשית של התיאטרון.
לאלה טרסובה הייתה הצלחה מיוחדת במחזות של אנטון צ'כוב. במקביל לעבודה בתיאטרון טרסובה הצטלמה במספר סרטים.
בשנים 1951-1955 היה כהנה כמנהלת של התיאטרון האמנותי של מוסקבה ובשנים 1970-1973 היא הייתה יושב ראש ארגון ותיקי התיאטרון.
בשנות ה-60 היא הפסיקה להופיע על הבמה ועברה לבית הספר למשחק ליד התיאטרון.
טרסובה נפטרה במוסקבה ב-5 באפריל 1973 ונטמנה בבית העלמין נובודוויצ'י.

חיים פרטיים

טרסובה התחתנה שלוש פעמים. בעלה הראשון היה קצין צי הקיסרי. בשנת 1936 היא עזבה אותו והתחתנה עם איוואן מוסקבין שהיה שחקן תיאטרון לצידה. בשנת 1943 הם התרגשו ובשנת 1945 טרסובה התחתנה לקצין חיל האוויר הסובייטי.
היה לה בן מהנישואים הראשונים.
זיהוי ביומטרי

ארצות הברית

ממשלת ארצות הברית הפכה בשנים האחרונות לאחת התומכת העיקריות ביותר בעולם בשימוש באמצעים ביומטרים כאמצעי למלחמה בטרור בעקבות פיגועי ה-11 בספטמבר 2001. ארגון ה-FBI עובד כיום על הקמת מאגר ביומטרי אשר עלותו קרובה למיליארד דולארים, ובו יאוחסנו נתוני DNA, טביעות אצבע ונתונים ביומטריים נוספים. המחשבים אשר יהיו בעלי גישה לנתונים יאוחסנו באזור תת-קרקעי מאובטח בגודל של מגרש פוטבול. גם המחלקה לביטחון המולדת של ארצות הברית ויחידת המחקר DARPA עוסקים כיום בפיתוח מערכות זיהוי תווי פנים מתקדמות. מחלקת טכנולוגיית עיבוד מידע (Information Processing Technology Office) עסקה בשנים האחרונות בפיתוח טכנולוגיה מתקדמת אשר באמצעותה ניתן לזהות אדם ממרחק של 150 מטר לפי תווי הפנים שלו בלבד.
במהלך 2008 הוציא ג'ורג' בוש הוראה נשיאותית אשר קראה לשיתוף פעולה הדדי ב"איסוף, אחסון, שימוש, ניתוח ושיתוף של נתונים ביומטריים, מידע ביוגרפי ומידע נלווה של אנשים" בקרב המחלקות והסוכנויות של הממשל הפדרלי האמריקאי. בשנת 2005 התקבלה ההחלטה להנפיק בעתיד דרכונים ביומטרים (מבוסס תמונה). ארגונים במדינות רבות בעולם אשר פועלים לשמירת פרטיות הביעו ביקורת על פוטנציאל השימוש לרעה בטכנולוגיה זו, לצורך פגיעה בחירויות האזרח ובפרטיות, והם מדגישים את הסיכון שכרוך בגניבת זהויות. בשלב זה, ישנן חששות חלקיים בארצות הברית (ובאיחוד האירופי), כי המידע עלול לדלוף לגורמים פליליים אשר ישתמשו בנתונים כדי לזהות אנשים מרחוק לביצוע פשעים שונים, ובהם חטיפת אישים.
כיום נעשה שימוש בתעודת זהות מתקדמות בקרב קבלני כוח אדם ובקרב הכוחות הצבאיים במתקנים הצבאיים האמריקנים. כרטיס זה מכיל נתונים ביומטריים המבוססים על דיגיטציה של צילומי פנים. הכרטיס מכיל צילומים והולוגרמות מיוחדות אשר מצמצמות באופן משמעותי את הסיכון שבזיוף הכרטיסים. למעלה מ-10 מיליון כרטיסים מסוג זה הונפקו עד היום.
לדברי ג'ים ואיימן, מנהל המרכז הביומטרי הלאומי באוניברסיטת סן חוזה, אתר הנופש דיסניוורלד בפלורידה הוא האתר בו נעשה השימוש באמצעים ביומטריים בקנה המידה הגדול ביותר בארצות הברית. עם זאת, מערכת בקרת הגבולות האמריקנית אמורה לעבור בעתיד הקרוב את דיסניוורלד בהיקף השימוש בה.

ונצואלה

ניקולאס מאדורו הציע לפתור את בעיית המזון בוונצואלה על ידי מאגר ביומטרי שימנע מאזרחים לקנות כמות גדולה של מזון. החוק יצא לפועל בין דצמבר 2014 לינואר 2015.
בוונצואלה קיים עוד לפני חוק הדרכונים ביומטריים מאז יולי 2007. דרכונים שהונפקו קודם לכן נשארו בתוקף עד לפקיעתן. בנוסף, גם הזיהוי להצבעה בבחירות הוא באמצעות טביעות אצבע].
פליקס מגאת

קריירת משחק

מגאת החל את קריירת המשחק שלו בקבוצה המקומית ויקטוריה אשאפנבורג. מועדון הבוגרים הראשון שלו היה קבוצה מזארבריקן ששיחקה בבונדסליגה השנייה. בשנת 1976 עבר למועדון המבורג מליגה העליונה-הבונדסליגה. מגאת בילה עשור שלם במועדון, במהלכו השלים 306 משחקי בונדסליגה בהם כבש 46 שערים בסך הכל, כאשר מספר הכיבושים הרב ביותר בעונה אחת היה 10, ב-1981.
שיאו כשחקן הגיע בגמר גביע אירופה לאלופות 1983, בו הבקיע את שער הניצחון לזכות קבוצתו מול יובנטוס. מגאת שיחק עבור נבחרת גרמניה בשני גמרים של טורניר מונדיאל-ב-1982, בו הפסידה הנבחרת לאיטליה, וב-1986 בו הפסידה הנבחרת לארגנטינה. אולם, גם במישור הבינלאומי טעם טעמה של הצלחה, עת זכתה גרמניה ביורו 1980.

קריירת אימון

המועדון הראשון אותו מגאת אימן היה המבורג, בשנת 1995. תוארו הראשון בתור מאמן קבוצה הגיע עם שטוטגרט בשנת 2002, עת זכתה הקבוצה בגביע האינטרטוטו. בשנת 2004, מונה מגאת למאמן באיירן מינכן. מגאת הצליח להשלים שתי זכיות רצופות בדאבל (שנים 2005 ו-2006), בפעם הראשונה בהיסטוריה של הבונדסליגה. אולם, הצלחתו בבאיירן הגיע לקיצה בעונה הבאה, בה הקבוצה סיימה במקום ה-4 בלבד ואיבדה את מקומה בליגת האלופות.
מגאת פוטר מבאיירן מינכן ועבר לאמן את וולפסבורג ביוני 2007. בשנת 2009, הצליח מגאת להוביל את המועדון מעיר לאליפות הראשונה בתולדותיה. ביולי 2009 עזב מגאת את וולפסבורג וחתם בשאלקה 04. מגאת אמנם הצליח באופן פושר בבונדסליגה, אך הוביל את הקבוצה הגרמנית לחצי גמר ליגת האלופות, לאחר ניצחון ברבע הגמר על אלופת אירופה היוצאת אינטר מילאנו. במרץ 2011 מגאת פוטר משאלקה וחזר לאמן את וולפסבורג, אותה הוביל לאליפות בשנת 2009. באוקטובר 2012, לאחר פתיחת עונה חלשה, פוטר מהקבוצה. בפברואר 2014 מונה למאמנה של פולהאם מהפרמייר ליג, בסיום העונה ירד עם הקבוצה ליגה, בספטמבר 2014 פוטר מתפקידו לאחר שבעה משחקי ליגה ללא ניצחון מתחילת העונה. ביוני 2016 מונה למאמנה של שנדונג לוננג הסינית.
Do You Want to Know a Secret

הלחנה

השיר נכתב על ידי ג'ון לנון ופול מקרטני בהשראה מהשיר "I'm Wishing" שהופיע בסרטו של דיסני, שלגיה ושבעת הגמדים, שאימו של ג'ון לנון, ג'וליה הייתה שרה לו כילד. שתי השורות הראשונות בשיר של דיסני ("?‏Want to know a secret? Promise not to tell"), מופיעות בשיר לאחר שתי השורות שמקרטני כתב ("You'll never know how much I really love you. You'll never know how much I really care.").

הקלטה

בשנת 1980, לנון אמר שנתן להאריסון לשיר את השיר מכיוון ש"השיר היה רק שלושה צלילים, והאריסון לא היה זמר גדול", אך הוסיף: "מאז הוא השתפר הרבה". האריסון שר שני שירים באלבום Please Please Me: שיר זה ו-"Chains" - גרסת כיסוי לשירם של ג'רי גופין וקרול קינג.
הביטלס לא הקליטו שיר שנכתב אך ורק על ידי האריסון, עד "Don't Bother Me" באלבום With The Beatles.
השיר הוקלט במשך 10 שעות יחד עם עוד 9 שירים אחרים מאותו אלבום.

יציאת הסינגל

השיר יצא כשנה מאוחר יותר כסינגל בארצות הברית ב-23 במרץ 1964, והגיע למקומות גבוהים במצעדי הסינגלים, כולל הגעה למקום השני בבילבורד אחרי שיר אחר של הביטלס, Can't Buy Me Love, ולמקום הראשון למשך שבועיים במצעד אחר.

גרסה עברית

אריק איינשטיין ביצע גרסה הומוריסטית לשיר בשם "מזל" (כמה זמן את מתלבשת..) על פי מילים של יורם טהרלב.
מיכאל ששר

מיכאל ששר (שרשבסקי) (5 בפברואר 1933 - 25 במאי 2006, ט' בשבט ה'תרצ"ג - כ"ז באייר ה'תשס"ו) היה עיתונאי ואיש הגות ישראלי.

ביוגרפיה

מיכאל ששר נולד בברלין בגרמניה לד"ר שמעון שרשבסקי ולאלפרידה לבית דוד, ובהיותו בן שנתיים עלתה משפחתו לארץ ישראל. 
בשנות החמישים היה ששר שליח תנועת בני עקיבא בשווייץ ובאוסטריה, חבר בגרעין נח"ל בקיבוץ סעד, ובין ראשוני המבקרים ברוסיה הסובייטית שמעבר למסך הברזל. לאחר חזרתו לארץ עבד כעיתונאי והיה סגן עורך מוסף הארץ. שימש כדובר  הממשל הצבאי ביהודה ושומרון בתקופה שלאחר מלחמת ששת הימים, ומאוחר יותר היה עוזרו של שר הביטחון, משה דיין. בהמשך היה ששר כותב הנאומים והיועץ התקשורתי של נשיא המדינה, אפרים קציר, וכן קונסול ישראל בניו יורק.
ששר כתב ספרים רבים ובהם ספרי ראיונות עם אישים רבי השפעה על החברה הישראלית, ביניהם ישעיהו ליבוביץ שששר היה מקורבו וראה עצמו כתלמידו. חלק מספריו תורגמו לאנגלית, צרפתית, גרמנית, וצ'כית. חלק מספריו פורסמו בהוצאת הספרים שהקים - ”ששר”.
היה נשוי לאסתר, ובמשך השנים נולדו להם חמישה ילדים.
ארתור: הסרט

תקציר העלילה

הסרט מספר על ארתור שמזניח את כלבו חבר ליום אחד בעקבות תחרות בלוני מים. במהלך אותו היום, חבר מצליח לצאת מהבית ומתחיל לצאת להרפתקה בשביל למצוא אוכל בעיר אלווד סיטי. כשארתור מבחין שחבר נעלם, הוא וחבריו יוצאים לחפש אותו ברחבי העיר. הרבה פעמים ארתור וחבר נפגשו במהלך החיפושים, אך הם החמיצו זה את זה. בסיום הסרט, ארתור וחבר נפגשים, וארתור לומד שיעור חשוב על אחראיות, ידידות ועבודת צוות.

ביקורות

הסרט דורג בציון G על ידי איגוד סרטי הקולנוע האמריקאי.
ז'קלין ון מרסן

ז'קלין איבון מטה (ז'ק) ון מרסן (בהולנדית: Jacqueline van Maarsen;‏ נולדה ב-30 בינואר 1929) היא הולנדית וכורכת לשעבר. היא ידועה בזכות ידידותה עם כותבת היומן אנה פרנק.

נעורים

ון מרסן נולדה באמסטרדם לבית הולנדי-יהודי. אביה, היימן ון מרסן, היה יהודי הולנדי ואמה אלינה הייתה צרפתיה נוצריה. ב-1940, כאשר הנאצים פלשו להולנד, נאלצה ון מרסן לעזוב את בית הספר ולעבור לבית ספר יהודי, שם התיידדה עם אנה פרנק, סאנה לדרמן וחנה גוסלר. ון מרסן הייתה מזכירתו של מועדון פינג-פונג שאת הקמתו יזמו חברותיה.
אנה פרנק וון מרסן התיידדו ולעיתים קרובות ביקרו זו בביתה של זו. ביולי 1942 הסתתרה משפחתה של אנה פרנק ללא ידיעת ון מרסן. ביומנה הביעה אנה פרנק ביקורת עצמית באשר לתובעניות שהפגינה כלפי ון מרסן: "אני רק רוצה להתנצל ולהסביר את הדברים", כתבה. לאחר חודשיים וחצי במסתור כתבה אנה פרנק מכתב פרידה לוון מרסן ביומנה ונשבעה לקיים עמה ידידות לכל חייה. ון מרסן קראה קטע זה רק עם פרסום היומן.
בתקופה זו חשה ון מרסן את איומי המעצר עקב יהדותו של אביה, שכן הנאצים היו עוצרים יהודים בכל רחבי הולנד. אמה הנוצרית של ון מרסן הסירה את סימן הזיהוי "ג'יי" מתעודות הזהות של המשפחה (לוון מרסן היה אבא יהודי) וכך יכלה ון מרסן להינצל מהיתפסות באקציה וגירוש בטרנספורט, ואף הצליחה לחזור ללמוד במערכת החינוך הכללית.

לאחר מלחמת העולם השנייה

אחרי המלחמה, כשהתגלה שאנה פרנק נספתה, יצר אוטו פרנק, אביה של אנה, קשר עם ון מרסן. ון מרסן הייתה מהראשונים שלהם הראה פרנק את יומנה של אנה פרנק. בשנת 1947 פורסם יומנה של נערה צעירה.
ון מרסן למדה כריכת ספרים וזכתה להכרה מקצועית. ב-1954 נישאה לחבר ילדותה, רוד סנדרס, ולהם שלושה ילדים. היא כתבה חמישה ספרים על ידידותה עם אנה פרנק ובשנת 2008 הופיעה בסרט תיעודי על חברי כיתתה של אנה פרנק.
ון מרסן חיה באמסטרדם ולה שבעה נכדים.
מאז 1987 נשאה הרצאות על אנה פרנק בבתי ספר בגרמניה ובארצות הברית.
כיום כותבת ון מרסן סיפורים קצרים, בהשראת מסעותיה.
מכון קזאלי לכימיה יישומית

היסטוריה

המרכז הוקם על ידי קתלין קזאלי, אשתו של אלברטו קזאלי, יהודי ממוצא אוסטרי, בשנת 1975. ייחודו של המרכז בכך שהוא עוסק בכימיה יישומית, ענף נדיר יחסית עבור מכוני מחקר באוניברסיטאות. בין מיסדיו היה אליעזר טל שימש גם כראש המועצה הלאומית למחקר ולפיתוח ופרופ' אברהם בניאל.
בשנת 2003, הושלם פיתוחו ומסחורו של דבק ביולוגי על בסיס מחקר של פרופ' דניאל כהן, מנהל המכון.
בשנת 2006, נשרף המכון עקב תאונה באחת המעבדות, והמכון שופץ לאחר מכן.
חומר נפץ פלסטי

חומר נפץ פלסטי הוא סוג של חומר נפץ שניתן לעצב את צורתו בקלות. מרקמו של חומר נפץ פלסטי בצקי ודומה מאוד למרקם של פלסטלינה, בעקבות כך ניתן לעבדו בקלות, להכניסו לתוך תאי קיבול, לחתוך אותו ולעצבו בצורה מתאימה כך שהאפקטיביות של חומר הנפץ תהיה מקסימלית.
אחד מן חומרי הנפץ הפלסטיים הראשונים היה נובל 808 אותו פיתחו הכוחות הבריטיים לפני מלחמת העולם השנייה והשתמשו בו בראשי נפץ של פגזים נגד טנקים. לקראת סוף המלחמה ואחריה התפתחו חומרי נפץ פלסטיים חדשים המתבססים על חומר הנפץ RDX הראשון נקרא - C ולאחריו בא C2 ולאחריו C3. מאוחר יותר התברר כי הגרסה האחרונה של חומרי הנפץ, C3 נהפכת לקשה ושבירה בימים קרים מאוד, ולכן פיתחו את הגרסה האחרונה מסוג זה של חומרי נפץ פלסטיים הנקראת C4 שבה שינו את המאגדים הפלסטיים שיהיו עמידים לטמפרטורות נמוכות. בחומר נפץ זה משתמשים עד היום.
בשנות השישים הומצא על ידי סטניסלב ברברה הסמטקס (Semtex), שהוא תערובת של RDX עם PETN ומאגדים פלסטיים שונים. 
חומרי נפץ פלסטיים הם לרוב בשימוש צבאי אך משמשים בהם גם בהנדסה אזרחית ולעיתים טרוריסטים משתמשים בהם, בעיקר בסמטקס.
איזופרן

איזופרן (באנגלית: Isoprene) הוא תרכובת אורגנית פחמימנית פשוטה בעלת תפקידים רבים בייצורים חיים וכן בעלת שימושים רבים לאדם.
איזופרן הוא דיאן (Diene), כלומר אלקן המכיל שני קשרים קוולנטיים כפולים. השם הכימי של איזופרן הוא 2-מתיל 1,3-בוטאדיאן, ונוסחתו הכימית היא C₅H₈.
איזופרן משמש כחומר מוצא לייצורן התעשייתי של תרכובות רבות. בעיקר משמש האיזופרן לייצור סוגים שונים של גומי. גומי טבעי הוא פולימר של איזופרן - הוא מורכב ממיליוני מולקולות איזופרן הקשורות האחת לשנייה.

ביצורים חיים

איזופרן הוא הפחמימן הנפוץ ביותר בגוף האדם; באדם השוקל 70 קילוגרם מיוצרים בכל יום 17 מיליגרם של איזופרן.
התרכובת מהווה חלק מתרכובות רבות וחשובות בתאיהם של יצורים חיים רבים. ויטמין A, ויטמין E, סקוואלין (חומר מוצא של כולסטרול) והם (קבוצה המצויה בהמוגלובין ובציטוכרום) מכילים כולם שיירי איזופרן. תרכובות רבות בתא מורכבות מיחידות אחדות של איזופרן הקשורות האחת לשנייה; תרכובות אלו קרויות טרפנים (כשהמבנה הכימי של יחידות האיזופרן שלהם נשמר ללא שינוי) וטרפנואידים או איזופרנואידים (כשקיימים שינויים קלים ביחידות האיזופרן).
טרפנים מיוצרים בכמות ובמגוון גדולים על ידי צמחים. הקרוטנים (Carotene), למשל, צבענים (פיגמנטים) המקנים צבעי צהוב, כתום ואדום לפירות, לפרחים, לעלים ולמבנים אחרים בצמח, הם כולם טרפנים המורכבים משמונה יחידות איזופרן. רוב השרפים והשמנים האתריים הם טרפנים.
ג'ק ויינסטין

ביוגרפיה

ב-1982 סיים לימודי תואר ראשון באוניברסיטת מסצ'וסטס-לואל והתגייס לחיל האוויר. שירת כקצין הפעלה ושיגור של טילים בליסטיים בין יבשתיים.
בשנים 1999–2001 פיקד על טייסת לוויני ההתראה השנייה, המפעילה את מערכת SBIRS. בשנים 2003–2005 פיקד על להק המבצעים של כנף הטילים 90. ביוני 2005 מונה למפקד כנף החלל ה-30 בבסיס חיל האוויר ונדנברג. במרץ 2007 מונה לראש מחלקת תוכניות בפיקוד החלל של חיל האוויר ובמהלך ביצוע תפקיד זה קודם לדרגת בריגדיר גנרל. באוגוסט 2009 מונה לסגן ראש מחלקת תוכניות באגף התכנון האסטרטגי של חיל האוויר, ביולי 2011 מונה לראש המחלקה, וחודשים ספורים אחר כך קודם לדרגת מייג'ור גנרל. באפריל 2012 מונה לראש אגף מבצעי אוויר, חלל וסייברספייס בפיקוד החלל. ביוני 2013 מונה לסגן מפקד פיקוד המהלומה הגלובלית של חיל האוויר. 
באוקטובר 2013 מונה למפקד חיל האוויר העשרים של ארצות הברית, המהווה את כוח הטילים בליסטים בין-יבשתיים של ארצות הברית, ולמפקד כוח המשימה 214 בפיקוד האסטרטגי. 
בנובמבר 2015 קודם לדרגת לוטננט גנרל ומונה לראש אגף הרתעה אסטרטגית ונשק גרעיני במטה חיל האוויר. הוא פרש משירות הקבע בדצמבר 2018.
לויינסטין תואר ראשון משפט פלילי אוניברסיטת מסצ'וסטס לואל, הוא בעל תואר שני בניהול מאוניברסיטת האווירונאוטיקה אמברי-רידל, בוגר המכללה לפיקוד ומטה של חיל האוויר, בעל תואר שני באסטרטגיית משאבים לאומיים מהאוניברסיטה לביטחון לאומי והוא בוגר התוכנית לבכירים של בית הספר לממשל באוניברסיטת הרווארד.
בקצה ההר

הפקה

האלבום יצא בשנת 2005, ארבע עשרה שנה לאחר "אין עוד יום", אלבום הסולו הקודם של גוב שכלל שירים חדשים. בשנים שבין יציאת אלבומים אלו התמקד גוב בטלוויזיה והקליט בעיקר גרסאות כיסוי, בין השאר במסגרת תוכנית האירוח "לילה גוב" ואלבום עיבודי הג'אז "ריקוד ירח".
בדומה לאלבומי הסולו הקודמים של גוב, גם באלבום זה ניכרת דומיננטיות של מוזיקאי יחיד בכתיבת שירי האלבום, במקרה זה הזמר עמיר בניון, שיוצר על פי רוב מוזיקה ים תיכונית שגוב לא התנסה בה עד עתה. בניון כתב והלחין באלבום ארבעה שירים וכן הלחין שלושה שירים שכתב אסף אטדגי. כמו כן חזר גוב באלבום זה לשתף פעולה עם אלון אולארצ'יק, שהפיק ועיבד את שירי האלבום והלחין עוד שלושה מהם. עוד נכללו באלבום שני שירים שכתב והלחין שלומי שבן, תרגום מצרפתית של עלי מוהר לשיר "Puisque vous partez en voyage", תרגום לשירה של המשוררת הפולנית ויסלבה שימבורסקה ולחן של יזהר אשדות לשיר "כל שושנה" של המשוררת זלדה.
בשיר "מכיוון שאתה נוסע" שר גוב בדואט עם אשתו, המחזאית והתסריטאית ענת גוב, שזו לה הפעם הראשונה כזמרת מאז שירותה בלהקת הנח"ל.
האלבום התקבל בתגובות מעורבות, כאשר לצד ההתלהבות מהופעת השירים החדשים ומשיתוף הפעולה הבלתי צפוי בין גוב לבניון נשמעו ביקורות על שירתו של גוב ועל איכות חלק מהשירים. עם זאת הפכו חלק מהשירים ללהיטים, והשיר "מי תרצי" הגיע למקום ה-17 במצעד הפזמונים העברי השנתי. באלבום האוסף של גוב "שלל שיריו" שיצא בשנת 2009, נכללו ארבעה משירי האלבום.
Apple Music

סקירה

Apple Music עוצב ופותח מחדש לאחר רכישת Beats Music  של ד"ר דרה. השירות נועד להתחרות בשירותי המוזיקה בסטרימינג כמו Spotify ופנדורה מאחר שכמות הרכישות בחנות ה-iTunes שלה הלכה ופחתה ורבים מן המשתמשים התחילו לעבור לצרוך מוזיקה בסטרימינג במנוי חודשי.
אפל הכריזה כי השירות יוצע ל-3 חודשי ניסיון חינם ולאחר מכן השירות יוצע כמנוי חודשי בעלות של 9.99 דולר ליחיד ו-14.99 דולר לעד 6 אנשים. בישראל המחיר עומד על 20 ש"ח לחודש ליחיד ו-30 ש"ח לחבילה המשפחתית שמציעה עד 6 אנשים.
השירות כלול כחלק מאפליקציית המוזיקה מ-8.4 iOS וכחלק מתוכנת המדיה ה-iTunes בה למשתמש יש גישה ללמעלה מ-45 מיליון שירים הזמינים להזרמה מיידית ולגישה לספרייה ממכשירים אחרים באמצעות שירות ה-iCloud. בנוסף הציגה אפל את שירות Beats 1 רדיו המשדר מוזיקה ב-LIVE 24/7 ביותר מ-100 מדינות ובו משדרים בין היתר אברו דרדן (Ebro Darden) מניו יורק, זו לוו (Zane Lowe) מלוס אנג'לס וג'וליה אדנוגה (Julie Adenuga) מלונדון.
שירות ה-For You מציג מדי יום שירים חדשים ופלייליסטים לפי המלצות העורכים.
שירות ה-Connect שירות בה האמנים משתפים את המעריצים בקטעי וידאו, מילים והופעות.
שירות ה-NEW מתבסס על חנות ה-iTunes ובחירת העורכים בה מוצגים מדי יום שירים קטעי וידאו ואלבומים חדשים.
ב-3 באוגוסט 2016 הושק השירות בישראל.
ב-30 בנובמבר 2018 הוכרז כי Apple Music יהיה זמין ברמקול החכם של אמזון, Amazon Echo, לאחר שבעבר היה זמין רק ברמקול של אפל עצמה, HomePod.
חומט מנומר

תפוצה ומקום חיות

מזרח אלג'יריה, תוניסיה, לוב, מצריים, חצי האי סיני, ישראל, קפריסין, טורקיה, מערב סוריה, לבנון, ירדן, איראן (במדבר קאביר), עיראק, ערב הסעודית, טרנסקווקז, רוסיה (דגסטאן), טורקמניסטן, אוזבקיסטן, טג'יקיסטן, מזרח גאורגיה, דרום ארמניה, אזרבייג'ן, אסיה הקטנה, אפגניסטן, צפון פקיסטן, וצפון-מערב הודו.
נשמה יתרה

נשמה יתרה היא מושג יהודי קבלי הקשור לשבת.
פירושו הוא כי בעת השבת, מקבל הגוף הארה רוחנית גבוהה יותר מאשר ביום חול, ונשמתו מתקדשת ומכאן שהיא " יתרה " מתוך השורש י ת ר - נוסף
יש נוהגים לקבל את הנשמה היתרה במחשבה, בשלושה שלבים בלילה (בשעת אמירת בואי כלה בפיוט לכה דודי - חלק הנפש, באמירת ברכו - חלק הרוח, ובברכת השכיבנו - חלק הנשמה.) ובשלושה שלבים ביום (באמירת נשמת כל חי - חלק הנפש, במילים ה' שפתי תפתח שבתחילת תפילת העמידה - חלק הרוח, ובאמירת כתר בתפילת מוסף - חלק הנשמה).
ישנם גם המסבירים את מנהג הרחת הבשמים בהבדלה, כנגרר של יציאת הנשמה היתרה מהגוף - שעת חולשת הדעת - כיון שהרחת הבשמים עשויה לעזור לאזן את הגוף מחדש.
גם מנהג סעודת המלווה מלכה, שהיא הסעודה הרביעית של שבת, מוסבר על ידי כמה מהמקובלים, כסעודה אחרונה עם הנשמה היתרה, רגע לפני שהיא עוזבת את הגוף.
המקור למושג נשמה יתרה נמצא בתלמוד במסכת ביצה (דף ט"ז ע"א) כאשר רבי שמעון בן לקיש דורש את הפסוק "וביום השביעי שבת וינפש" (שמות ל"א, ט"ז) שכיוון ששבת עברה אבדה נפש על ידי קריאת המילה האחרונה "וי-נפש" ("וי" לשון צער).
המקור לטעם שנתנו למצוות הבשמים וסעודה רביעית של שבת בגלל הסתלקות הנשמה היתרה נמצא בשכל טוב על ספר שמות פרק ט"ז דף הא:
ר' חנינא לעולם יסדיר אדם שולחנו במוצאי שבת, כדי שתהא מתוקנת לו כל השבת כולה. תניא נמי הכי חמין במצאי שבת מלוגמא (=רפואה), פת חמה במוצאי שבת מלוגמא: בשמים במוצאי שבת מצווה, מאי טעמא משום נשמה יתרה שניתנת באדם בערב שבת ובמוצאי שבת ניטלת הימנו.
עצרת כפולה

במתמטיקה, עצרת כפולה של מספר שלם ואי-שלילי n, היא מכפלת כל המספרים השלמים מ-1 ועד למספר  n, שלהם אותה זוגיות כמו n. נהוג לסמן עצרת כפולה בצורה n!!. 
העצרת הכפולה הוכנסה לשימוש במקור על מנת לפשט ביטויים של אינטגרלים טריגונומטריים המופיעים בגזירה של מכפלת ואליס. העצרת הכפולה נפוצה גם בביטויי נפח של היפר-ספרות (קבוצת נקודות במרחק קבוע מנקודת מרכז), ובבעיות קומבינטוריות.